Vrou (21) in koma, vier vriende beseer ná motor rolDie ongelukstoneel. Foto: TAC-Pulse ERS/Facebook Huibré van Zyl, Petroné Gnade (18), Henk Terblanche (18), Wian Gagiano (18) en Barnardus Steyn (21) was van Potchefstroom op pad terug na Schweizer-Reneke toe die ongeluk plaasgevind het. Corle Gnade, Petroné se ma, het Maandag aan Maroela Media gesê Huibré is in die waakeenheid van ŉ hospitaal opgeneem. Sy is in ŉ koma en het glo breinbeserings opgedoen. Petroné is ook steeds in die hospitaal en het ŉ rugwerwel gebreek en erge kneusings opgedoen. Wian het sy oogbank, ŉ beentjie agter sy oog en ŉ ribbebeen gebreek. Sy skouerligamente is ook geskeur. Barnardus en Henk is net lig in die ongeluk beseer. Henk is nie in die hospitaal opgeneem nie, terwyl Barnardus reeds ontslaan is. Huibré van Zyl. Foto: Facebook Corle het gesê dit is die tweede tragedie wat die jong Huibré die afgelope paar jaar getref het. Huibré was ongeveer vyf jaar terug in ŉ veldbrand vasgekeer en het ernstige brandwonde opgedoen. “Sy was baie lank in die hospitaal en in daardie tyd het haar hart twee keer gaan staan en ons laat dink sy gaan dit nie oorleef nie,” het Corle gesê. “Ons is goeie huisvriende met die [Van Zyl-] gesin en dit is so sleg dat haar familie nou weer deur so ’n moeilike tyd moet gaan.” Petroné, Henk en Wian is al drie matriekleerders aan die Hoërskool Schweizer-Reneke.